Inga Sæland , formaður Flokks fólksins , spurði forsætisráðherra út í Samherjaskjölin á þingi í morgun . Inga minntist á tölvupóstsamskipti milli útgerðaraðila í samstarfi við Samherja í Póllandi við yfirmenn Samherja þar sem kemur fram að Samherji hafi undir höndum drög að viljayfirlýsingu eða samningi um að efla viðskiptasamband Íslands og Póllands á sviði fiskveiða , fiskeldis og líftækni . „ Af hverju er Samherji með í sínum höndum drög að slíkum milliríkjasamningi í sjávarútvegi milli Íslands og Póllands þar sem fyrirtækið er þungt inni með útgerðarrekstur og sölu sjávarafurða ? Þeir eru með þennan samning í höndum tveimur mánuðum áður en hann var síðan undirritaður formlega af Gunnari Braga Sveinssyni , þáverandi sjávarútvegsráðherra , fyrir hönd Íslands í júlí 2016 , “ sagði Inga . Hún spurði hvort Katrínu Jakobsdóttur forsætisráðherra þætti þetta ekki alvarlegt . „ Hér eru íslensk stjórnvöld að gera milliríkjasamning og hann er í vinnslu í ráðuneytinu og Samherji eru með pappírana undir höndum og veit hvað er í undirbúningi . Er þetta ekki spilling ? Hvernig stendur á því að Samherji , sennilegast eitt íslenskra fyrirtækja , var með þetta skjal í höndunum meðan það var í vinnslu í ráðuneytinu eða tíðkast það bara í íslenskri stjórnsýslu að innherjar í atvinnulífinu hafi aðgang að skjölum sem eru í vinnslu , kannski ekki bara milliríkjasamningum heldur líka reglugerðum og lögum ? “ Inga sagðist ekki sjá annað en að Samherji hafi á þessum tíma verið að nota þess drög að samstarfssamningi í sjávarútvegi milli Íslands og Póllands til að reyna að koma á hliðstæðum samningi milli Namibíu og Póllands varðandi fiskrannsóknir . „ Hefur forsætisráðherra skoðað þessi skjöl ? Hafa íslensk stjórnvöld yfir höfuð litið á þau ? Þetta er opið allri heimsbyggðinni . Það þarf ekki nema eina tölvu til að sjá . “ „ Mér er augljóslega ekki kunnugt um af hverju Samherji var með í sinni vörslu drög að slíkum samningi sem reyndar er alvanalegt að gera milli ríkja . Ég þekki nægjanlega mikið til slíks verklags að ég veit að við undirbúning slíkra samninga eru þeir oft kynntir heildarsamtökum á sviði atvinnugreina . En nákvæmlega hvernig þetta vill til þekki ég augljóslega ekki , enda var ég ekki starfandi sjávarútvegsráðherra þá . Mér er til efs að sá starfandi sjávarútvegsráðherra sem þingmaður nefndi hafi nokkrar skýringar á því heldur , “ sagði Katrín Jakobsdóttir . Forsætisráðherra bætti því við að héraðssaksóknari rannsakaði þau mál sem hefðu komið upp þar sem meintar mútugreiðslur Samherja til stjórnvalda í Namibíu væru skoðaðar . Hún sagðist bera fullt traust til héraðssaksóknara .